## Pravilnik o posebnim uvjetima koje moraju ispunjavati pravne osobe koje obavljaju djelatnosti odvodnje otpadnih voda

### NN 93/1996 (6.11.1996.), Pravilnik o posebnim uvjetima koje moraju ispunjavati pravne osobe koje obavljaju djelatnosti odvodnje otpadnih voda

# **DRŽAVNA UPRAVA ZA VODE**

Na temelju članka 174. stavka 1. Zakona o vodama ("Narodne novine",
br. 107/95) ravnatelj Državne uprave za vode donosi

## **PRAVILNIK**

### **O POSEBNIM UVJETIMA KOJE MORAJU ISPUNJAVATI PRAVNE OSOBE KOJE OBAVLJAJU DJELATNOSTI ODVODNJE OTPADNIH VODA**

PREDMET

Članak 1.

(1) Ovim se Pravilnikom utvrđuju posebni uvjeti koje moraju ispunjavati
pravne osobe koje kao predmet svog poslovanja obavljaju djelatnost odvodnje
otpadnih voda, a koju djelatnost u smislu članka 74. a u svezi s člankom
172. stavkom 1. točkom 6. Zakona o vodama ("Narodne novine", br. 107/95)
čine poslovi od osobitog značaja za upravljanje vodama.

(2) Poslovi iz stavka 1. ovog članka su poslovi skupljanja otpadnih
voda, njihovo dovođenje do uređaja za pročišćavanje, pročišćavanje i ispuštanje
u prijemnik, obrada mulja u procesu njihova pročišćavanja i odvodnja oborinskih
voda iz naselja putem sustava javne odvodnje, a koji poslovi su označeni
u Nacionalnoj klasifikaciji djelatnosti ("Narodne novine", br. 6/95) kao
41.00 skupljanje, pročišćavanje i distribucija vode.

POSEBNI UVJETI

Članak 2.

(1) Posebni uvjeti iz stavka 2. ovoga Pravilnika su: minimalna tehnička
opremljenost, stručna osposobljenost zaposlenika, obveza kontinuiranog
obavljanja djelatnosti te poduzimanje posebnih mjera.

(2) Za obavljanje djelatnosti javne odvodnje otpadnih voda kao predmeta
poslovanja potrebna je suglasnost Državne uprave za vode, o ispunjavanju
uvjeta iz stavka 1. ovoga članka.

TEHNIČKA OPREMLJENOST

Članak 3.

(1) Tehnička opremljenost pravne osobe za obavljanje djelatnosti odvodnje
otpadnih voda odnosi se na potrebnu opremu i vlastiti kapacitet strojeva
za održavanje sustava javne odvodnje.

(2) Potrebna tehnička opremljenost određuje se prema veličini područja
sustava javne odvodnje, na osnovi izgrađenosti objekata sustava javne odvodnje,
te njegovim tehničkim osobinama (tlačni sustav, gravitacijski sustav i
sl.), a polazeći od:

prijemnog kapaciteta sustava javne odvodnje u m3/sec ili jedinicama
prihvatnog opterećenja u ES (ekvivalent stanovnika),

dužine mreže sustava javne odvodnje - u km,

problematike koja proizlazi iz programa održavanja sustava javne odvodnje,
očekivanog razvitka sustava, potrebitih mjera za zaštitu voda od onečišćenja
kao i priključeosti broja korisnika kanalizacijskog sustava poglavito tehnoloških
otpadnih voda iz raznih proizvodnih pogona.

(3) U smislu stavka 2. članka 3. potrebna oprema i strojevi za pravilno
korištenje i održavanje sustava su:

oprema i strojevi za kontrolu na vodonepropusnost i stanja sustava javne
odvodnje (TV-kamere i oprema za kontrolu vodonepropusnosti) najmanje jedan
komplet na sustavu većem od 1000 km,

oprema za ispitivanje prisutnosti plinova i provjetravanje u sustavu
javne odvodnje. Najmanje jedan komplet za sustave veće od 500 km, a za
manje samo ako se očekuje prisutnost plinova u sustavu javne odvodnje,

oprema i strojevi za ispiranje i čišćenje mulja u sustavu javne odvodnje:

- specijalno vozilo za ispiranje sustava javne odvodnje - 1 kom na 200
km mreže sustava

- metalno uže, vitlo i razni tipovi alata i opreme - 1 komplet na 40
km mreže sustava,

oprema za ispiranje muljnih crpki - najmanje 2 kom,

transportno vozilo - 1 kom na 50 km mreže sustava,

pokretne crpke za slučajeve intervencija kapaciteta 100-1200 l/min -
najmanje 1 kom na 200 km mreže sustava,

laboratorij ili opremu za automatsko ispitivanje kakvoće voda u sustavu
odvodnje otpadnih voda i provjere rada uređaja za pročišćavanje otpadnih
voda. Laboratorij mora biti osposobljen i imati ovlaštenje za ispitivanje
najmanje osnovnih pokazatelja u otpadnim vodama sustava javne odvodnje,
a obveza je ustroja laboratorija ili automatskog ispitivanja otpadnih voda
za sustave javne odvodnje većih od 100 000 ES. Manji sustavi javne odvodnje
mogu ispitivanja povjeriti ovlaštenim laboratorijima za ispitivanje otpadnih
voda.

STRUČNA OSPOSOBLJENOST I BROJ
ZAPOSLENIKA

Članak 4.

Pravna osoba koja obavlja djelatnost odvodnje otpadnih voda iz članka
1. stavka 2. ovog Pravilnika dužna je imati odgovarajući broj zaposlenika
koji ispunjavaju sljedeće uvjete:

(1) Za poslove rukovođenja sustavom javne odvodnje:

za dužinu sustava javne odvodnje do 50 km najmanje 1 zaposlenik sa stručnom
spremom VII/1 stupnja ili VI/1 stupnja tehničkog usmjerenja sa 2 odnosno
3 godine radnog iskustva na poslovima javne odvodnje,

za dužinu sustava javne odvodnje od 50 do 200 km najmanje 2 zaposlenika
sa stručnom spremom VII/1 stupnja ili VI/1 stupnja tehničkog usmjerenja
sa 2 odnosno 3 godine radnog iskustva na poslovima javne odvodnje,

za dužinu sustava javne odvodnje od 200 do 500 km najmanje 3 zaposlenika
sa stručnom spremom VII/1 stupnja ili VI/1 stupnja tehničkog usmjerenja
sa 3 odnosno 4 godine radnog iskustva na poslovima javne odvodnje,

za dužinu sustava javne odvodnje od 500 do 1000 km najmanje 4 zaposlenika
sa stručnom spremom VII/1 stupnja ili VI/1 stupnja tehničkog usmjerenja
sa 3 odnosno 4 godine radnog iskustva na poslovima javne odvodnje,

za dužinu sustava javne odvodnje većom od 1000 km najmanje 8 zaposlenika
sa stručnom spremom VII/1 stupnja ili VI/1 stupnja tehničkog usmjerenja
sa 3 odnosno 4 godine radnog iskustva na poslovima javne odvodnje.

(2) Za poslove razvoja (planiranje, priprema rada, nadzor i vođenje
katastra i drugo):

za dužinu sustava javne odvodnje do 50 km najmanje 1 zaposlenik sa stručnom
spremom VII/1 stupnja ili VI/1 stupnja tehničkog usmjerenja,

za dužinu sustava javne odvodnje 50 do 200 km najmanje 2 zaposlenika
sa stručnom spremom VII/1 stupnja ili VI/1 stupnja tehničkog usmjerenja,

za dužinu sustava javne odvodnje 200 do 500 km najmanje 3 zaposlenika
sa stručnom spremom VII/1 stupnja ili VI/1 stupnja tehničkog usmjerenja,

za dužinu sustava javne odvodnje od 500 do 1000 km najmanje 4 zaposlenika
sa stručnom spremom VII/1 stupnja ili VI/1 stupnja tehničkog usmjerenja,

za dužinu sustava javne odvodnje većom od 1000 km najmanje 8 zaposlenika
sa stručnom spremom VII/1 stupnja ili VI/1 stupnja tehničkog usmjerenja.

(3) Za poslove održavanja sustava javne odvodnje potrebno je imati najmanje:

na 1 km mreže sustava 1 osobu od I do III stupnja stručne spreme

na pojedinom postrojenju (crpne stanice ili uređaja za pročišćavanje)
kapaciteta:

- 950 m3/dan 1 osobu sa IV ili V stupnjem stručne spreme

- 1900 m3/dan 2 osobe sa IV ili V stupnjem stručne spreme

- 3800 m3/dan 3 osobe sa IV ili V stupnjem stručne spreme

- 19 000 m3/dan 9 osoba sa IV ili V stupnjem stručne spreme

- 38 0000 m3/dan 11 osoba sa IV ili V stupnjem stručne
  spreme.

OBVEZA KONTINUIRANOG OBAVLJANJA POSLOVA

Članak 5.

(1) Pravna osoba koja kao predmet poslovanja obavlja djelatnost odvodnje
otpadnih voda iz članka 1. stavka 2 ovog Pravilnika mora biti osnovana
na neodređeno vrijeme i kontinuirano održavati minimalni stupanj tehničke
opremljenosti i broj zaposlenika odgovarajuće stručne spreme kako je to
određeno u članku 3. i 4. ovog Pravilnika.

(2) Pravna osoba iz prethodnog stavka je dužna radi uspješnog i kontinuiranog
obavljanja djelatnosti odvodnje otpadnih voda s pažnjom čuvati svu tehničku
dokumentaciju izrađenu prije i tijekom izgradnje sustava javne odvodnje.

(3) Pravna osoba je dužna čuvati sve podatke koji se odnose na provjeru
kakvoće izvedenih radova kao i stanja funkcionalnosti sustava javne odvodnje
i njegovih pripadajućih uređaja (crpne stanice, uređaji za pročišćavanje
otpadnih voda i dr.).

PODUZIMANJE POTREBNIH MJERA

Članak 6.

(1) Pravna osoba koja obavlja djelatnost odvodnje otpadnih voda iz članka
1. stavka 2. ovog Pravilnika mora biti tako organizirana, da njeni zaposlenici
i tehnička opremljenost budu spremni uz svakodnevno obavljanje djelatnosti
odvodnje otpadnih voda, za intervencije u slučaju iznenadnih zagađenja
u sustavu javne odvodnje, kao i u slučaju iznenadnog zagađenja prijemnika
iz sustava javne odvodnje otpadnih voda.

(2) Pravna osoba je posebno dužna obavljati redovitu kontrolu svih priključaka
na sustav javne odvodnje, posebice priključaka kojima se ispuštaju tehnološke
otpadne vode nakon potrebnog prethodnog pročišćavanja.

(3) U slučajevima iznenadnih zagađenja, pravna osoba je dužna poduzeti
interventne mjere sukladno planovima za zaštitu voda i operativnim planovima
za primjenu interventnih mjera.

PODNOŠENJE ZAHTJEVA

Članak 7.

(1) Zahtjev za izdavanje suglasnosti iz članka 2. stavka 2. ovog Pravilnika
podnosi se Državnoj upravi za vode.

(2) Uz zahtjev se prilaže:

 akt o osnivanju pravne osobe odnosno izvadak iz sudskog registra,

 podaci o dužini mreže sustava, prijemnom kapacitetu (l/sec i ES) i
kapacitetu svakog pojedinog postrojenja (m3/dan)

 popis opreme i strojeva iz članka 3. ovog Pravilnika,

 broj zaposlenika iz članka 4. ovog Pravilnika s naznakom stručne spreme
i godina radnog iskustva

 izjava o obvezi kontinuiranog obavljanja poslova iz članka 5. ovog
Pravilnika i izjavu o poduzimanju potrebnih mjera iz članka 6. ovog Pravilnika

 propisana upravna pristojba.

UTVRĐIVANJE POSTOJANJA UVJETA

Članak 8.

Ispunjavanje posebnih uvjeta za obavljanje djelatnosti iz članka 1.
ovog Pravilnika utvrđuje stručno povjerenstvo od tri člana koje imenuje
ravnatelj Državne uprave za vode.

Članak 9.

(1) Povjerenstvo o obavljenom očevidu sastavlja zapisnik s prijedlogom
za izdavanje suglasnosti.

(2) Temeljem zapisnika i prijedloga Povjerenstva, ravnatelj Državne
uprave za vode rješenjem utvrđuje ispunjavanje uvjeta i izdaje suglasnost
za obavljanje djelatnosti odvodnje otpadnih voda.

TROŠKOVI POSTUPKA

Članak 10.

Troškove postupka u svezi izdavanja suglasnosti snosi podnositelj zahtjeva.

ZAKLJUČNE ODREDBE

Članak 11.

(1) Posebne uvjete iz ovog Pravilnika za obavljanje djelatnosti odvodnje
otpadnih voda dužne su ispuniti sve pravne osobe koje kao predmet poslovanja
obavljaju djelatnost javne odvodnje otpadnih voda i to prije početka obavljanja
ove djelatnosti.

(2) Pravne osobe koje već obavljaju djelatnost odvodnje otpadnih voda
dužne su u roku od godinu dana od dana stupanja na snagu ovog Pravilnika,
pribaviti suglasnost o ispunjavanju uvjeta iz ovog Pravilnika, te dobivenu
suglasnost priložiti u sudski registar trgovačkog suda.

Članak 12.

(1) Nadzor nad provedbom odredaba ovog Pravilnika obavlja Državna vodopravna
inspekcija.

(2) U slučaju da pravna osoba obavlja djelatnost odvodnje otpadnih voda
bez suglasnosti iz stavka 2. članka 2. ovog Pravilnika, odnosno ako se
ne pridržava propisanih uvjeta iz ove suglasnosti, državni vodopravni inspektor
naredit će privremenu obustavu rada, odnosno obavljanja djelatnosti odvodnje
otpadnih voda (članak 184. stavak 2. točka 2. Zakona o vodama).

Članak 13.

Ovaj Pravilnik stupa na snagu osmog dana od objave u "Narodnim novinama".

Klasa: 011-2/96-1/89
Urbroj: 527-1-4/40-96-1
Zagreb, 17. rujna 1996.

Ravnatelj:
**mr. Marko Širac,** v. r.

Pravilnik, NN 93/1996-1638